ตลาดหุ้นเอเชียปรับตัวขึ้นภาคบ่าย-ลุ้นจีนใช้มาตรการกระตุ้นศก.
ตลาดหุ้นเอเชียปรับตัวขึ้นภาคบ่าย-ลุ้นจีนใช้มาตรการกระตุ้นศก.
19 ม.ค. 2559

ตลาดหุ้นเอเชียปรับตัวสูงขึ้นในการซื้อขายภาคบ่ายวันนี้ เนื่องจากอัตราการขยายตัวของเศรษฐกิจจีนรายไตรมาสนั้นขยายตัวสอดคล้องกับการคาดการณ์ นอกจากนี้ ยังมีกระแสคาดการณ์เรื่องการใช้มาตรการกระตุ้นเศรษฐกิจของจีน ภายหลังจากที่ข้อมูลเศรษฐกิจหลายรายการที่ได้มีการเปิดเผยในวันนี้ สะท้อนถึงการขยายตัวที่ชะลอลง
ดัชนี FBMKLCI ตลาดหุ้นมาเลเซียปิดภาคเช้าที่ 1,625.53 จุด เพิ่มขึ้น 2.89 จุด, +0.18% ดัชนี HSI ตลาดหุ้นฮ่องกงปิดภาคเช้าที่ 19,386.75 จุด เพิ่มขึ้น 149.30 จุด, +0.78%
สำนักงานสถิติแห่งชาติจีน (NBS) เปิดเผยว่าผลิตภัณฑ์มวลรวมภายในประเทศ (GDP) ในปี 2558 ขยายตัว 6.9% เมื่อเทียบกับปีก่อนหน้า ซึ่งเป็นระดับต่ำสุดนับตั้งแต่ปี 2533 หรือในรอบ 25 ปี และชะลอลงจากอัตรา 7.3% ในปี 2557
สำหรับในช่วงไตรมาส 4 ของปี 2558  GDP จีนขยายตัว 6.8% เมื่อเทียบรายปี ซึ่งชะลอลงจากไตรมาส 3 ที่เติบโต 6.9%
ขณะที่ยอดค้าปลีกของจีนในเดือนธ.ค.ขยายตัว 11.1% เมื่อเทียบรายปี ส่วนในปี 2558 ยอดค้าปลีกเพิ่มขึ้น 10.7% เมื่อเทียบรายปี ซึ่งชะลอลงจากอัตรา 12% ในปี 2557
ผลผลิตภาคอุตสาหกรรมเดือนธ.ค.ขยายตัว 5.9% เมื่อเทียบรายปี ซึ่งชะลอตัวลงจากเดือนพ.ย.ที่ขยายตัว 6.2%
หากเทียบเป็นรายเดือนพบว่า ผลผลิตภาคอุตสาหกรรมเดือนธ.ค.ขยับขึ้นเพียง 0.41% ชะลอตัวลงจากเดือนพ.ย.ที่ขยายตัว 0.58%
 